SF's Lisbeth Bech Poulsen er blevet genvalgt til Folketinget. SF har mistet 20.000 nordjyske stemmer i forhold til sidste valg, og Lisbeth Bech Poulsen er den eneste fra SF, der kommer i Folketinget i Nordjylland.

Lisbeth Bech Poulsen bliver SF's eneste nordjyske folketingskandidat. Hun kæmpede med Thomas Klimek om den ene plads i Folketinget. Ved valget har SF mistet 20.000 stemmer i Nordjylland i forhold til sidste valg. - Det er ikke sjovt, det er ikke et godt resultat. Det kan man ikke pakke ind på nogen måde, det må vi bare erkende, siger Lisbeth Bech Poulsen. Lige nu ligger Lisbeth Bech Poulsens fokus på partiet. - Jeg har mest fokus på den situation som SF står i, fordi det bliver svært, men det betyder jo ikke, at man skal sætte sig hen i et hjørne. Nu skal vi have arbejdstøjet på igen, fortæller Lisbeth Bech Poulsen. Hun blev første gang valgt til Folketinget i 2011, så det er første gang hun er i Folketinget under en blå regering. -Det bliver anderledes, men vi må jo se om vi ikke kan få noget igennem alligevel. Vores mandater skal jo ud og arbejde, siger Lisbeth Bech Poulsen.